Rune Lund (EL), 2007-05-25:
Den måde, som udenrigsministeren håndterer den her debat på i dag, er meget betegnende for, hvordan regeringens holdning har været lige fra starten af denne her sag.
Jeg bliver nødt til at kommentere nogle af de ting, som udenrigsministeren siger.
For det første siger udenrigsministeren, at regeringen er kommet med alle oplysninger.
Ja tak, når der er blevet spurgt.
Man har skullet trække alting ud af regeringen, man har ikke kunnet spørge generelt om problemstillinger, for så har regeringen sagt, at nej, det kendte den ikke noget til, det vidste den ikke noget om.
Det blev sådan til sidst, at vi jo blev nødt til at stille spørgsmål om helt konkrete flynumre.
Har fly nr. N379P i perioden bla bla til bla bla overfløjet dansk, færøsk eller grønlandsk luftterritorium eller landet i danske, grønlandske eller færøske lufthavne?
Så fik vi svar på det.
Så fandt vi ud af, når der kom nye fly, og så stillede vi nye spørgsmål om helt konkrete flynumre.
På den måde har vi måttet trække alle informationer ud af regeringen.
For det andet siger udenrigsministeren, at man sagtens kan lade være med at lave en undersøgelse ud fra det, som Europarådet er kommet med, fordi der skal være seriøse beskyldninger.
Altså, formuleringen er faktisk serious allegations.
En mere korrekt oversættelse af det vil være seriøse eller alvorlige påstande om, at der er foregået ting.
Man må da sige, at når der har været 39 landinger i Danmark i alt, og der har været 34 landinger på Grønland, og når vi ved, hvordan Grønland, Danmark og Færøerne så at sige ligger lige midt i det hele, hvis man f.eks. skal flyve fra Afghanistan op over det nordlige Europa og videre til USA og sætte folk af på Guantánamo, og når der så kommer påstande om, at der oven i købet også er fly med konkrete numre, som har fløjet der, fremkommer der da alvorlige mistanker om, at her er noget, som bør undersøges.
Det er en politisk tolkning, som vi har i de partier, som vil stemme for det.
Udenrigsministeren har så en anden fortolkning af, hvad serious allegations går ud på, men vi ved jo godt, hvad grunden til det egentlig er.
Det er, fordi udenrigsministeren jo faktisk slet ikke gider undersøge det her.
Udenrigsministeren gider ikke være besværlig over for amerikanerne.
Til alt det der med, at det her skulle være antiamerikansk: Det har intet som helst med at være antiamerikansk at gøre.
Det her har med at gøre, at vi gerne vil undersøge det for at se, om der er foregået meget alvorlige brud på menneskerettighederne og meget alvorlige brud på de internationale konventioner.
Jeg er faktisk også ret sikker på, at der i den amerikanske befolkning er et meget stort ønske om at komme de her CIA-fly og hemmelige CIA-fængsler til livs.
Så siger udenrigsministeren, at man skam har givet alle oplysninger.
Så må jeg bare sige, at det har man ikke.
Da Europarådet diskuterede det i 2006, blev der fremlagt en rapport den 6. juni.
Det kom de ikke.
Derfor stillede jeg spørgsmål den 7. juni, hvor jeg bad om at få oplysningerne fremsendt med det samme, så de i det mindste kunne ligge der inden debatten.
Men de lå altså ikke i den rapport, som blev diskuteret, og som betød, at det blev vedtaget, at man skulle lave de her undersøgelser.
Derfor indgår der ikke nogen oplysninger fra Danmark i den rapport.
Det er Europarådet og de 47 europæiske lande, der samarbejder der – Europas vigtigste menneskerettighedsinstitution.
Der spurgte jeg udenrigsministeren, om han kunne bekræfte, at den danske regering ikke har fremsendt oplysninger om de 34 landinger, som har været af CIA-fly i Grønland.
Det svarede udenrigsministeren ikke på, men jeg kan godt svare for udenrigsministeren heroppefra: Nej, regeringen har ikke sendt oplysningerne til Europa-Parlamentet om de 34 landinger, som har været i Grønland.
Der har været massevis af landinger, der har været massevis af overflyvninger, og der er masser af gode grunde til at undersøge det her.
Regeringen og Dansk Folkeparti vil ikke være med.
Det viser jo fra de partiers side, hvad det er for en holdning, man har til at kæmpe for menneskerettigheder.
Det synes jeg at vælgerne skal huske på, for når vi får en ny regering efter et kommende valg, får vi ikke bare en ny regering, vi får også en ny politik, og vi får en undersøgelse af det her.
Hermed sluttede forhandlingen.
Afstemning
Første behandling 6/12 2006.
Betænkning 29/3 2007.
Der var ikke stillet ændringsforslag i betænkningen.
Der var stillet 1 ændringsforslag i tilføjelsen til betænkningen.
Uden for betænkningen og tilføjelsen til betænkningen var der ikke stillet ændringsforslag.
Ændringsforslaget sattes først til forhandling.
Forhandling